Krispy Kreme vs Dunkin Donuts
เชื่อว่าทุกคนคงรู้จัก และเคยทานโดนัท ของ Krispy Kreme Krispy Kreme เพิ่งเข้ามาขายในไทย เมื่อปี 2010 โดยบริษัท KDN จำกัด ภายใต้เครือบริษัท King Food Group ของคุณอุษณีย์ มหากิจศิริ ทายาทเนสกาแฟ  และได้สร้างปรากฏการณ์ Krispy Kreme Fever คนต่อแถวซื้อกันหลายชั่วโมง ถึงขนาดมีคนรับจ้างต่อแถวซื้อกันเลยทีเดียว  แต่รู้หรือไม่ว่า Krispy Kreme ก่อตั้งมาตั้งแต่ปี 1937 ก่อน Dunkin Donuts ที่ตั้งเมื่อปี 1950
5 ก.ย. 2560

เชื่อว่าทุกคนคงรู้จัก และเคยทานโดนัท ของ Krispy Kreme
Krispy Kreme เพิ่งเข้ามาขายในไทย เมื่อปี 2010 โดยบริษัท KDN จำกัด ภายใต้เครือบริษัท King Food Group ของคุณอุษณีย์ มหากิจศิริ ทายาทเนสกาแฟ
และได้สร้างปรากฏการณ์ Krispy Kreme Fever คนต่อแถวซื้อกันหลายชั่วโมง ถึงขนาดมีคนรับจ้างต่อแถวซื้อกันเลยทีเดียว
Krispy Kreme ก่อตั้งมาตั้งแต่ปี 1937 ก่อน Dunkin Donuts ที่ตั้งเมื่อปี 1950
ปัจจุบัน เจ้าของ Krispy Kreme คือ บริษัทชื่อ JAB Holding เจ้าของเป็นคนเยอรมัน ได้ซื้อกิจการมาด้วยเงิน $1,350 ล้าน
Krispy Kreme มี 1,004 สาขาทั่วโลก
ปี 2014 รายได้ $460 ล้าน กำไร $34 ล้าน
ปี 2015 รายได้ $490 ล้าน กำไร $30 ล้าน
ปี 2016 รายได้ $519 ล้าน กำไร $32 ล้าน
ขณะที่แบรนด์โดนัทอันดับ 1 ของโลกอย่าง Dunkin Donuts ปี 2016 รายได้ $828 ล้าน กำไร $196 ล้าน กำไรสูงกว่า Krispy Kreme ถึง 6 เท่า
แล้วในประเทศไทย Krispy Kreme มีส่วนแบ่งตลาดเท่าไร?
ปี 2016 มูลค่าตลาดโดนัทในไทย อยู่ที่ราว 3,500 ลบ.
Mister Donut มี 340 สาขา ส่วนแบ่งตลาด 60% บริหารโดยบริษัท Central Restaurant Group
Dunkin Donuts มี 295 สาขา ส่วนแบ่งตลาด 20% บริหารโดยบริษัท มัดแมน (MM)
Krispy Kreme มี 26 สาขา ส่วนแบ่งตลาด 10% บริหารโดยบริษัท KDN ของตระกูลมหากิจศิริ
สุดท้ายปรากฏว่า คนครองตลาดโดนัทไทย ไม่ใช่ทั้ง Krispy Kreme และ Dunkin Donuts แต่เป็น Mister Donut
แล้ว Mister Donut มาจากไหน? ทำไมครองตลาดโดนัทไทยอย่างชัดเจน
Mister Donut ก่อตั้งเมื่อปี 1956 คนก่อตั้ง Mister Donut เคยทำงานอยู่ใน Dunkin Donuts และเป็นลูกพี่ลูกน้องของผู้ก่อตั้ง Dunkin Donuts แต่ต่อมา ปี 1989 Mister Donut กลับถูกซื้อกิจการไปโดยบริษัทหนึ่ง
โลกธุรกิจก็เป็นแบบนี้ ซับซ้อนซ่อนเงื่อน
เพราะบริษัทที่ซื้อกิจการ Mister Donut ไปในตอนนั้นก็คือบริษัท Dunkin Donuts นั่นเอง..